钦定古今图书集成/明伦汇编/闺媛典/第336卷 > 孙瑶华
## 钦定古今图书集成/明伦汇编/闺媛典/第336卷 > 孙瑶华

按《列朝诗集》，“瑶华字灵光，金陵曲中名妓，归于新安
汪景纯。景纯江左大侠，忧时慷慨，期毁家以纾国难。
灵光多所佽助，景纯以畏友目之。卜居白门城南，筑
楼六朝古松下，读书赋诗，屏却丹华。景纯好畜古书
画鼎彝之属，经其鉴别，不失毫黍。王伯谷亟称之，以
为今之李清照也。景纯没，遂不作诗。所著《远山楼稿》”
亦不存。汪仲嘉有代苏姬寄怨所懽之诗，一时词客
属和盈帙，吴非熊尤岸然自负。《灵光诗》一出，皆阁笔
敛衽。景纯子骏声以手迹示余，诗字皆清劲婉约，真
闺房之秀也。景纯在里门，有《寄衣诗》云：“闭妾深闺惟
有梦，怜君故国岂无衣。”怨而不怒，可谓小雅之遗。亦
骏声为余诵之。